《孙渊如夫子五亩园落成恭赋 其三》
清代·李贻德

半为怡情半著书，地营五亩尽便余。会昌草木平泉记，独乐园林涑水居。

人立软风晴槛外，春归新柳早莺初。参衙时有鸣驺过，应羡筠离一面疏。

问奇人喜近烟萝，畅好清时载酒过。两汉师承经术重，六朝觞咏寓贤多。

听来谈圃编延世，指到传镫仰释迦。多感师门怜立雪，入园先许醉颜酡。

作者简介：（1783—1832）清浙江嘉兴人，字天彝，号次白。嘉庆二十年举人。尝馆金陵孙星衍所，相得甚欢。有《诗经名物考》、《揽青阁诗钞》、《春秋左氏解贾服注辑述》等。